מיכל בירן נואמת במצעד הגאווה בחיפה בשנת 2014
**מיכל בירן** (נולדה ב-28 ביוני 1978, כ"ג בסיוון ה'תשל"ח) היא חברת הכנסת לשעבר מטעם מפלגת העבודה ושימשה כיושבת ראש המשמרת הצעירה של מפלגת העבודה בין השנים 2010–2014.

ביוגרפיה
--------

בירן נולדה וגדלה בהוד השרון למאיר בירן (ברנשטיין), יליד הארץ ממוצא פולני, ולוורדה לבית קוריצקי, ילידת ברית המועצות. בירן היא בעלת תואר שני בהצטיינות במדעי המדינה מאוניברסיטת תל אביב, ואת התזה שלה כתבה על מדיניות פנסיונית מרחיבה בעידן נאו-ליברלי. טרם בחירתה לכנסת הייתה דוקטורנטית בנושא מדיניות פנסיונית באוניברסיטת תל אביב.

בירן פעלה כ-17 שנים בתנועת הנוער העובד והלומד, כמדריכה וכרכזת פעילות התנועה בנגב.

בין השנים 2007–2010 הייתה העוזרת הפרלמנטרית של ח"כ שלי יחימוביץ'. בתקופה זו הובילה בהצלחה את מאבק העוזרים הפרלמנטריים נגד תופעת פיצול משרות העוזרים והפגיעה בזכויותיהם.

ביוני 2010 זכתה בהתמודדות לראשות המשמרת הצעירה של מפלגת העבודה אל מול התנגדות ממסד המפלגה ואל מול התנגדותו של יושב ראש המפלגה, אהוד ברק. היא שימשה כיושבת ראש המשמרת הצעירה בשנים 2010–2014, כאשר גם כיום, גוף הצעירים נחשב למוקד הכוח הפוליטי העיקרי שלה בתוך המפלגה.

במהלך שנותיה כיושבת ראש המשמרת הצעירה הוקמו תאי סטודנטים בכל רחבי הארץ (מתל חי ועד באר שבע), הובילה מאבקים נגד הפרטת רכבת ישראל, נגד ייצוא הגז הטבעי, העסקת מורי קבלן וסגירת ערוץ 10, נגד סגירת מפעל פרי גליל ופיטורי עשרות עובדים בהובלת תא אופק תל-חי ועוד.

בפריימריז לראשות מפלגת העבודה, בשנת 2011, עמדה בירן בראש מטה המתנדבים של שלי יחימוביץ' אשר נבחרה לעמוד בראש המפלגה.

לאור המאבקים הרבים נגד יושב ראש מפלגת העבודה, אהוד ברק, זכתה בירן לכינוי "האיום הבירני" בקרב מתנגדיה. כינוי אותו אימצה לחיקה ואף השתמשה בו מספר פעמים במהלך מערכות בחירות בהן השתתפה.

בירן התמודדה בבחירות המקדימות לרשימת מפלגת העבודה לקראת הבחירות לכנסת התשע עשרה ונבחרה במקום המשוריין לנשים, המקום ה-14 עם 8,822 קולות. לאחר שעמיר פרץ עזב את המפלגה הוצבה בירן במקום ה-13 ברשימה ונבחרה לכנסת ה-19.

בינואר 2017 התמודדה בירן מול חמישה מועמדים נוספים לתפקיד מזכ"לית המפלגה. היא נכשלה בניסיונה לעלות לסיבוב השני, שאליו הגיעו יאיא פינק, יו"ר המטה לשעבר של שלי יחימוביץ' וערן חרמוני, מקורבם של יצחק הרצוג ועמיר פרץ שזכה לבסוף בתפקיד.

בשנת 2020 ייסדה את מיזם "החסידה", להתאמת שותפים להורות משותפת.[דרוש מקור]

במרץ 2022 הודיעה שתתמוך בעופר עיני לראשות ההסתדרות ותתמודד על ראשות נעמת מטעמם סיעת כולנו-סלע בראשותו. בבחירות הפסידה בירן ליו"ר נעמת המכהנת, חגית פאר.

מתגוררת בירושלים.

### חברת הכנסת

לאחר שנבחרה לכנסת התשע עשרה החלה לכהן כחברה בוועדת העבודה, הרווחה והבריאות של הכנסת וכן בתור ממלאת מקום בוועדת הכספים של הכנסת. כמו כן הקימה את השדולה למען העסקה ישירה, השדולה לפנסיה הוגנת, שדולת ים המלח וכן את השדולה לקידום תנועות הנוער והחינוך הבלתי-פורמלי בישראל.

בירן נחשבת לידידת הקהילה הגאה ואף נאמה במצעד הגאווה בבאר שבע ב-27 ביוני 2013. כמו כן, בירן פועלת לקידום חקיקה פמיניסטית, וכן השתתפה בקמפיינים אינטרנטיים להגברת המודעות בנושא.

עם סיום מושב החורף של הכנסת בשנת 2013, דורגה בירן במקום השמיני מבין 120 חברי הכנסת במדד החברתי של המשמר החברתי.

לאחר הבחירות המקדימות לכנסת העשרים של מפלגת העבודה, הוצבה בירן במקום ה-19 של רשימת המחנה הציוני, ונבחרה מטעמה לכנסת העשרים.

בינואר 2018 הטילה ועדת האתיקה של הכנסת על בירן עונש של הרחקה לשבוע מישיבות המליאה והוועדות, לאחר שקראה לחה"כ אורן חזן "סרסור".

בבחירות לכנסת ה-21 שובצה במקום ה-13 ברשימת העבודה ולא נכנסה לכנסת. בבחירות לכנסת העשרים ושתיים, הוצבה במקום ה-12 ברשימת העבודה-גשר.

בבחירות לכנסת העשרים וחמש הוצב במקום ה-109 הסמלי ברשימת העבודה לכנסת.

### משפחתה

מיכל בירן רווקה. היא אחות של שי בירן שכיהן כראש אגף כלכלה בהסתדרות. מתגוררת משנת 2015 בירושלים. ביולי 2019 ילדה את בתה הראשונה. במאי 2023 נולד בנה השני.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **מיכל בירן** |
| ויקישיתוף תמונות ומדיה בוויקישיתוף: **מיכל בירן (חברת הכנסת)** |

* מיכל בירן, באתר הכנסת
* מיכל בירן, באתר כנסת פתוחה
* מזל מועלם, "מיכל בירן, איך ההרגשה לנצח את אהוד ברק?", באתר הארץ, 17 ביוני 2010
* מזל מועלם, "להפגנות של השמאל המדיני כמעט שלא מגיעים אנשים", באתר אל-מוניטור, 27 בדצמבר 2013
* אתר למנויים בלבד אסא ששון, "עוד 30 שנה יהיו 2 מיליון פנסיונרים עניים, ולא יהיה מאיפה לשלם להם", באתר TheMarker‏, 2 במרץ 2016
* סרטונים דוד בן בסט מראיין את מיכל בירן, "הנבחרים", באתר YouTube, ‏2 בדצמבר 2016
* אתר למנויים בלבד ניר גונטז', זה לא שהסקרים לא מתרוממים. זה אתם שלא מתרוממים, באתר הארץ, 8 במרץ 2018
* אתר למנויים בלבד סמדר שיר, "החלום שלי הוא להביא את הבת שלי לכנסת", באתר "ידיעות אחרונות", 20 בינואר 2019
* נתי יפת, ‏"אנחנו בצומת מכריע למדינת ישראל, ואני כאן מתוך תחושת שליחות וחובה", באתר דבר העובדים בארץ ישראל, 3 בפברואר 2019

**מכתביה**

* אתר למנויים בלבד נחמיה שטרסלר תקוע בעבר, באתר הארץ, 13 במרץ 2014
* "סיסמאות נבובות"?, באתר גלובס, 8 ביולי 2015

הערות שוליים
------------

1. ↑  מיכל בירן, ‏טור מיוחד: הברחתי את אהוד ברק, באתר onlife,‏ 4 בפברואר 2013
2. ↑  יובל אזולאי, ברוב מוחץ: ארנון בר דוד נבחר לכהונה נוספת כיו"ר ההסתדרות, באתר כלכליסט, 25 במאי 2022
3. ↑  מיכל מרגלית, צעירים, מזרחים ותושבי פריפריה - השוואת רשימות העבודה והליכוד, באתר ynet, 14 בינואר 2015
4. ↑  מורן אזולאי, העבודה בחרה: יחימוביץ', שפיר ושמולי במקומות הראשונים, באתר ynet, 14 בינואר 2015
5. ↑  החלטת ועדת האתיקה, 30 בינואר 2018
6. ↑  רפי פרלשטיין, הפכה לירושלמית בגלל הכנסת - ולא רוצה לעזוב, באתר mynet‏ ירושלים, 10 בפברואר 2019
7. ↑  Michal Biran | מיכל בירן, באתר www.facebook.com

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007393380305171
* GND: 1229817999
* ISNI: 0000 0004 0243 7150
* VIAF: 298128498
* WorldCat: viaf-298128498

 |